|  |
| --- |
| **Zapisnik - 2. sjednica**  **Savjeta za mlade Vlade Republike Hrvatske**  **održana 26. listopada 2018. godine** |

|  |  |
| --- | --- |
| **Vrijeme:** | od 13:00 do15:00 sati |
| **Mjesto:** | Ministarstvo za demografiju, obitelj, mlade i socijalnu politiku, 11. kat/dvorana, Trg Nevenke Topalušić 1 |
| **Prisutni:** | Tanja Herceg, predsjednica Savjeta za mlade  Margareta Mađerić, zamjenica predsjednice Savjeta za mlade Vlade Republike Hrvatske, državna tajnica u Ministarstvu za demografiju, obitelj, mlade i socijalnu politiku  Duška Bogdanović, načelnica Sektora za obitelj, djecu i mlade  članovi/ice Savjeta:, Marija Šumonja, Gordan Maravić, Silvija Grgić, Fadila Gracin, Ana Vučetić, dr. sc. Ivan Hrstić, Sanja Krznarić, Mateo Matijević, Filip Trezner, Josip Miličević  zamjenici/e članova/ica Savjeta: Ana Jerković, Matija Kikelj, Željka Hudolin, Matija Žugec, Lada Ćurković, Marina Lochert Šoštarić, Mihaela Marušić, Sandra Đuka, dr. sc. Anja Gvozdanović, Božidar Nikša Tarabić  tajnica Savjeta: Emina Grd  ostali prisutni: Marija Livić, Vladimir Šomen, Lana Budrovac |
| **Odsutni:** | ispričani članovi/ice i zamjenici/e članova/ica Savjeta: Annamaria Mak, Martina Bogut Barić, Tomislav Điđara, Zdravko Vukić, Ana Frangeš, Ivana Kodrić, mr. sc. Mario Žuliček, doc. dr. sc. Bojana Ćulum, dr. sc. Ivan Cerovac, prof. dr. sc. Vlasta Ilišin, Branimir Čulina  ostali odsutni članovi/ice i zamjenici/e članova/ica Savjeta: Ante Galić, Marina Rukavina, Karmela Baburić, Nikola Jelovički, Ivana Barac, Marija Huđ |
| **Dnevni red**   1. Osnivanje radnih skupina Savjeta za mlade Vlade RH za unapređenje uključivanja mladih u proces donošenja odluka 2. Vidljivost rada Savjeta za mlade Vlade Republike Hrvatske 3. Europski ciljevi mladih 4. Jačanje kapaciteta udruga mladih i za mlade 5. Nacionalni program za mlade- stanje i hodogram aktivnosti (izvješće MDOMSP) 6. Razno   Predsjednica Savjeta za mlade Vlade Republike Hrvatske (u daljnjem tekstu: Savjet za mlade), Tanja Herceg otvorila je sjednicu, pozdravila prisutne i zahvalila svima na dolasku. Posebno je zahvalila zamjenici predsjednice Savjeta za mlade i državnoj tajnici u Ministarstvu za demografiju, obitelj, mlade i socijalnu politiku, Margareti Mađerić na izdvojenom vremenu te joj predala riječ.  Državna tajnica Margareta Mađerić održala je pozdravnu riječ, izrazila dobrodošlicu prisutnima i zaželjela uspješan rad Savjeta za mlade.  Predsjednica Savjeta za mlade predložila je izmjene dnevnog reda druge sjednice Savjeta za mlade kako slijedi:  **Dnevni red**   1. Europski ciljevi mladih 2. Osnivanje radnih skupina Savjeta za mlade Vlade RH za unapređenje uključivanja mladih u proces donošenja odluka 3. Vidljivost rada Savjeta za mlade Vlade Republike Hrvatske 4. Nacionalni program za mlade - stanje i hodogram aktivnosti 5. Razno   Predložila je da se 4. točka dnevnog reda Jačanje kapaciteta udruga mladih i za mlade odgodi za sljedeću sjednicu Savjeta za mlade.  Po utvrđivanju kvoruma predsjednica Savjeta za mlade dala je izmijenjeni prijedlog dnevnog reda na glasovanje. Prijedlog je jednoglasno prihvaćen.  Predsjednica Savjeta za mlade potom je pozvala prisutne na usvajanje Zapisnika s prve, konstituirajuće sjednice Savjeta za mlade. Obzirom da nije bilo primjedbi niti prijedloga za izmjenu ili dopunu, prijedlog Zapisnika je usvojen, uz 1 suzdržani glas Ane Jerković, članice Savjeta za mlade koja nije bila prisutna na prvoj, konstituirajućoj sjednici.  *Ad 1.)*  Predsjednica Savjeta za mlade predstavila je zaključke s Konferencije za mlade održane u Beču u rujnu 2018. godine i Europske ciljeve za mlade. Predala je zatim riječ Josipu Miličeviću, Mreža mladih Hrvatske, koji je predstavio Strukturirani dijalog s mladima kao jedan od instrumenata Obnovljenog okvira za europsku suradnju u području mladih za razdoblje od 2010. do 2018. godine. Strukturirani dijalog se provodi u 18-mjesečnim ciklusima podijeljenih u 3 šestomjesečne faze, a odabire se jedan tematski prioritet koji je u fokusu cjelokupnog ciklusa. Cilj procesa je da politika za mlade odgovori na potrebe i očekivanja mladih ljudi širom Europske unije. Trenutno se provodi VI. ciklus strukturiranog dijaloga tijekom estonskog, bugarskog i austrijskog predsjedavanja Europskom unijom u razdoblju od 1. srpnja 2017. do 31. prosinca 2018. godine na temu „Mladi u Europi: što slijedi?“ (engl. „Youth in Europe: what’s next?”). Nakon prve EU konferencije za mlade u Tallinnu u listopadu 2017. godina, na kojoj je oblikovano 19 tematskih područja koja su bila temelj za konzultacije s mladima, na EU konferenciji u Sofiji je temeljem rezultata konzultacija oblikovano 11 ciljeva za mlade (engl. EU youth goals). Republika Hrvatska, naglasila je predsjednica Savjeta za mlade, već provodi većinu ciljeva i preporuka proizašlih iz konzultacija s mladima.  Predsjednica Savjeta za mlade predstavila je prioritete Republike Hrvatske za vrijeme predsjedavanja Vijećem Europske unije koji se odnose na socijalno poduzetništvo, mlade iz ruralnih sredina i rad s mladima.  Predsjednica Savjeta za mlade otvorila je nadalje prostor za raspravu.  Josip Miličević, Mreža mladih Hrvatske, ukazao je na materijale koji su podijeljeni članovima Savjeta za mlade prije početka sjednice, među kojima se nalazi i dokument Europski ciljevi za mlade. Uz naziv svakog od ciljeva stoji logotip koji označava sadržaj pojedinog cilja. Prijedlog je da tijela, institucije i organizacije civilnog društva na svoje web stranice stave logotip cilja koji već implementiraju kao bi i vizualno čitav proces bio više uočljiv i lakše prepoznatljiv.  Predsjednica Savjeta za mlade predložila je da članovi Savjeta za mlade istraže u kojoj mjeri se predloženi ciljevi već implementiraju unutar njihovoga sustava te na koji način se predviđa njihova buduća implementacija. Ujedno je predložila da se o navedenome izvijesti Savjet za mlade i to putem izvještaja koji bi se potom objedinili. Predložen je rok od 10 radnih dana za podnošenje izvještaja.  Marina Lochert Šoštarić, Ured za udruge VRH, predložila je da se napravi strukturirani obrazac za izvještavanje kako bi se unificirao i olakšao proces izvještavanja.  Predsjednica Savjeta za mlade podržala je prijedlog.  Rasprava je zaključena i dan je prijedlog na glasanje.  Jednoglasno je prihvaćen prijedlog da svaki član Savjeta za mlade dostavi izvještaj o provedbi Europskih ciljeva za mlade do sljedeće sjednice Savjeta za mlade.  *Ad 2.)*  Predsjednica Savjeta za mlade otvorila je raspravu o temi osnivanja radnih skupina unutar Savjeta za mlade. Svrha radih skupina ogledala bi se u praćenju užeg područja politika za mlade (npr. po dobi mladih - srednjoškolci, studenti i sl. ili područjima - zapošljavanje, obrazovanje i sl.). Radne skupine bi, u slučaju osnivanja podnosile izvještaje Savjetu za mlade, a potrebno bi bilo i odrediti sastav radnih skupina, način izvještavanja i rokove. Predloženo je da se svakako formira radna skupina za praćenje implementacije EU ciljeva za mlade te za praćenje rada savjeta mladih općina, gradova i županija.  Predsjednica Savjeta za mlade otvorila je raspravu.  Josip Miličević, Mreža mladih Hrvatske, vezano za radnu skupinu za praćenje rada savjeta mladih naglasio je kako Savjet za mlade ima mogućnost utjecati na JLP(R)S vezano uz osnivanje savjeta mladih u onim mjestima gdje nisu osnovani ili su osnovani ali ne djeluju.  Predsjednica Savjeta za mlade potom je zamolila predstavnike Ministarstva za demografiju, obitelj, mlade i socijalnu politiku da predstave izvješće o savjetima mladih.  Sukladno zamolbi predsjednice Savjeta, Ministarstvo za demografiju, obitelj, mlade i socijalnu politiku predstavilo je način na koji Ministarstvo provodi nadzor nad provedbom Zakona o savjetima mladih. Emina Grda, tajnica Savjeta za mlade uputila je članove na Izvješće o savjetima mladih za 2016. godinu koji se nalazi u materijalima koje su članovi dobili na početku sjednice, napominjući kako je izvješće za 2017. godinu u izradi te će biti dostupno do kraja tekuće godine. Predmetni Izvještaj za 2016. godinu dostupan je i na službenim stranicama Ministarstva, na sljedećem linku:  http://www.mdomsp.hr/istaknute-teme/mladi-1683/savjeti-mladih/izvjesca-o-savjetima mladih/izvjesce-za-2016-godinu/6716.  Prema odredbama Zakona o savjetima mladih (NN 41/14), ministarstvo nadležno za mlade dužno je godišnje redovno pratiti broj osnovanih savjeta, njihovo funkcioniranje i suradnju s jedinicama lokalne i područne (regionalne) samouprave. Slijedom navedenog, Ministarstvo izrađuje Izvještaj o broju osnovanih i aktivnih savjeta mladih u Republici Hrvatskoj svake godine.  Nadalje, dvadeset jedinica područne (regionalne) samouprave i Grad Zagreb dostavili su Ministarstvu izvještaje o osnovanim savjetima mladih na svojem području u 2016 godini. Sukladno dostavljenim podacima, u Republici Hrvatskoj je osnovano 19 županijskih savjeta mladih, od kojih je 18 aktivno, zatim 66 gradskih savjeta mladih, od čega je 60 aktivno, te 66 općinskih savjeta mladih, od čega je 48 aktivno. Zaključno, od ukupno ustrojenih 576 jedinica lokalne i područne (regionalne) samouprave na području Republike Hrvatske, osnovan je 151 savjet mladih, od kojih je 126, tijekom 2016. godine, bilo aktivno.  U skladu s dostavljenim podacima, vidljivo je da je veći broj jedinica lokalne i područne (regionalne) samouprave (u daljnjem tekstu: JLP(R)S) donio odluku o osnivanju savjeta mladih i objavio javni poziv za predlaganje kandidata za članove savjeta mladih. No, unatoč tome, u većini slučajeva, savjet nije mogao biti konstituiran. JLP(R)S kao najčešću prepreku navode nemogućnost konstituiranja savjeta mladih zbog nedostatnog broja prijava na javni poziv. Isto se odnosi na nepostojanje dovoljnog broja udruga mladih i za mlade, učeničkih vijeća, studentskih zborova, pomladaka političkih stranaka, sindikalnih ili strukovnih organizacija i neformalnih skupina mladih koje bi istaknule kandidature za članove savjeta mladih, ali i na nezainteresiranost samih mladih za rad u savjetima mladih. Također, napominju da je nezainteresiranost vidljiva i kod članova osnovanih savjeta mladih što, dakle, rezultira neaktivnošću već konstituiranog savjeta mladih.  Slijedom navedenog, Ministarstvo je dalo preporuke jedinicama lokalne i područne (regionalne) samouprave za njegovu efikasniju provedbu; potrebno je što više informirati mlade o samom djelokrugu rada savjeta mladih, načinu rada savjeta te mogućnostima mladih da unaprijede svoj položaj u JLP(R)S davanjem mišljenja, prijedloga i preporuka o pitanjima i temama koja su od interesa za mlade. U skladu s time predloženo je sljedeće:   * sudjelovanje u edukacijama organiziranima za članove savjeta mladih i/ili predstavnike JLP(R)S, * jačanje koherentnosti odnosa savjeta mladih s predstavničkim i izvršnim tijelom redovitom komunikacijom, međusobnom suradnjom te učestalijim informiranjem, * omogućavanje uključivanja savjeta mladih u rad tijela koja su direktno vezana za aktivnosti mladih, * poticanje članova savjeta mladih na suradnju s drugim članovima savjeta mladih na lokalnoj, regionalnoj i nacionalnoj razini, * održavanje redovitih sastanaka i međusobno savjetovanje u svrhu unaprjeđivanja kvalitete rada savjeta, * podizanje svijesti o značaju, funkcijama i aktivnostima savjeta provedbom promotivne kampanje i to na sljedeći način: * upućivanjem dopisa o djelokrugu rada savjeta mladih svim udrugama, učeničkim vijećima, studentskim zborovima, pomladcima političkih stranaka, sindikalnim ili strukovnim organizacijama i neformalnim skupinama mladih aktivnima na Vašem području, * informiranjem mladih o važnosti uključivanja u savjete mladih putem medija (tiskovine, portali, lokalne televizijske i radio stanice), te * osmišljavanje drugih aktivnosti kojima je svrha promocija rada savjeta i motiviranje mladih na uključivanje u rad istih.   Ujedno je ukazano na mogućnost da se sukladno Zakonu o savjetima mladih odredbi iz čl.7. st. 1. i 2., osnivaju i zajednički savjeti mladih i to kako slijedi: Predstavnička tijela dviju ili više jedinica lokalne samouprave mogu osnovati zajednički savjet mladih u slučajevima kada postoje zajednički ili strateški interesi jedinica lokalne samouprave ili mladih s prebivalištem ili boravištem na njihovom teritoriju. Osnivanje zajedničkog savjeta mladih, njegov djelokrug, izbor predsjednika i radnih tijela, financiranje te druga pitanja od interesa za rad zajedničkog savjeta mladih, predstavnička tijela dviju ili više jedinica lokalne samouprave uređuju sporazumom, sukladno ovom zakonu i općim aktima jedinica lokalne samouprave. Sukladno navedenom, JLP(R)S koje nisu bile u mogućnosti osnovati savjet mladih zbog nedovoljnog broja prijavljenih kandidata za članove savjeta mladih, upućene su da razmotre mogućnost osnivanja zajedničkog savjeta mladih.  Nadalje, Zakon propisuje da savjet mladih općina, gradova i županija, te savjet mladih Grada Zagreba mogu surađivati međusobno i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne, odnosno područne (regionalne) samouprave drugih zemalja, te međunarodnim organizacijama (čl. 21). Slijedom navedenog, predloženo je da se savjeti potaknu na međusobnu suradnju, razmjenu iskustava i primjera dobre prakse u njihovom djelovanju.  Isto tako, JLP(R)S moraju osigurati dostupnost pouzdanih informacija o svim pitanjima od interesa za mlade, o članovima savjeta mladih, njihovim zamjenicima i radu savjeta mladih na svojoj mrežnoj stranici kako bi time mladi bili informirani o svim pitanjima i odlukama koje ih se tiču te ih potaknuli da i sami participiraju u donošenju istih. Radi što učinkovitijeg informiranja mladih, preporučeno je da se izradi zasebna rubrika na službenim internetskim stranicama JLP(R)S koja će sadržavati sve relevantne informacije o radu savjeta mladih. Navedena preporuka ujedno je dio inicijative „Partnerstvo za otvorenu vlast u Republici Hrvatskoj“.  Predsjednica Savjeta za mlade, nadalje je predložila da se razmotri mogućnost da Savjet za mlade između svojih članova izabere koordinatore koji bi pratili rad županijskih, gradskih i općinskih savjeta mladih te surađivali s predsjednicima navedenih savjeta mladih. Istaknula je ujedno kako bi mladima kontakt sa Savjetom za mlade bio značajna podrška i poticaj za aktivnije uključivanje i sudjelovanje u radu savjeta mladih.  Nakon kraće rasprave, zaključeno je da će članovi Savjeta za mlade zainteresirani za preuzimanje uloge koordinatora županijskih, gradskih ili općinskih savjeta mladih, svoj interes iskazati u roku 10 dana od slanja zapisnika putem e-maila.  Filip Trezner, Carpe Diem, predložio je da se sljedeća sjednica Savjeta za mlade održi u Puli, u okviru Nacionalne konferencije savjeta mladih Republike Hrvatske koja će biti početkom prosinca. Zbog organizacijskih razloga istaknuo je i mogućnost održavanja radnog sastanka Savjeta za mlade u okviru konferencije.  Predsjednica Savjeta za mlade otvorila je prostor za raspravu o prijedlozima iznesenim po točki 2. dnevnog reda, odnosno osnivanju radnih skupina unutar Savjeta za mlade.  Sanja Krznarić, udruga Zamisli, predložila je osnivanje dviju radnih skupina, radne skupine za osobe s invaliditetom i radne skupine za rad s mladima.  Ana Jerković, Ministarstvo znanosti i obrazovanja, napomenula je kako unutar tijela državne uprave postoje razni savjeti i radne skupine, vezano uz teme Europskih ciljeva za mlade. Kao primjer je navela Savjet za provedbu Plana implementacije Garancije za mlade unutar Ministarstva rada i mirovinskoga sustava. Istaknula je kako je potrebno izbjeći paralelne savjete i radne skupine. Vezano uz navedeno, Matija Kikelj, Ministarstvo rada i mirovinskoga sustava, istaknuo je kako dio članova Savjeta za mlade čini i Savjet za provedbu Plana implementacije Garancije za mlade te je predložio održavanje tematske sjednice vezano uz provedbu Plana implementacije Garancije za mlade.  Marina Lochert Šoštarić, Ured za udruge Vlade Republike Hrvatske predložila je da se prije formiranja radnih skupina unutar Savjeta za mlade donese program rada Savjeta kako bi se lakše fokusiralo djelovanje.  Zamjenica predsjednice Savjeta za mlade i državna tajnica u Ministarstvu za demografiju, obitelj, mlade i socijalnu politiku, Margareta Mađerić, predložila je da se povjeri koje radne skupine i za koja područja postoje unutar tijela/organizacija članova Savjeta za mlade kako izbjegli paralelan rad te da se na sljedećoj sjednici odrede radne skupine i koordinatori.  Predsjednica Savjeta za mlade podržala je prijedlog uz napomenu da se svakako formira radna skupina za savjete mladih i putem maila odrede koordinatori kako bi isti mogli sudjelovati na Nacionalnoj konferenciji savjeta mladih Republike Hrvatske u Puli, koja će se održati prije sljedeće sjednice Savjeta za mlade.  Prijedlozi su dani na glasanje.  Jednoglasno je odlučeno da će u roku od 10 dana od slanja zapisnika članovi Savjeta za mlade iznijeti prijedloge o nazivima radnih skupina.  Uz 1 suzdržan glas, odlučeno je da će se u roku 10 dana od slanja zapisnika prikupiti prijedlozi za koordinatora za radnu skupinu za županijske savjete mladih, koordinatora za gradske savjete mladih te koordinatora za općinske savjete mladih.  Jednoglasno je odlučeno, ukoliko se ne jave tri koordinatora, da će se prihvatiti jedan koordinator za sve tri radne skupine za savjete mladih.  Marina Lochert Šoštarić, Ured za udruge VRH, iznijela je prijedlog održavanja strateškog planiranja u svrhu izrade plana i programa rada Savjeta za mlade. U tu svrhu bi se angažirao facilitator te rezervirao prostor za jednodnevno održavanje navedenog planiranja.  Predsjednica Savjeta za mlade odgađa raspravu i glasovanje o navedenom pitanju pod točkom 6. Razno.  *Ad 3.)*  Sukladno zamolbi predsjednice Savjeta za mlade, Ministarstvo za demografiju, obitelj, mlade i socijalnu politiku izvijestilo je kako se u okviru administrativne podrške radu Savjeta za mlade Vlade Republike Hrvatske na web stranici Ministarstva (na poveznici https://mdomsp.gov.hr/istaknute-teme/mladi-i-volonterstvo/mladi-9015/savjet-za-mlade-vlade-republike-hrvatske-9020/9020) objavljuju sve relevantne novosti vezane uz osnivanje, rad i sjednice Savjeta, razrješenja i imenovanja članova Savjeta, zapisnike i najave sjednica te arhiva.  Predsjednica Savjeta za mlade, iznijela je prijedlog da se otvori elektronička adresa unutar resornog Ministarstva, isključivo za Savjet za mlade.  Usuglašeno je da će se ispitati tehnički uvjeti otvaranja elektroničke adrese.  Prijedlog je dan na glasanje te je jednoglasno usvojen.  *Ad 4.)*  Sukladno zamolbi predsjednice Savjeta za mlade, Ministarstvo za demografiju, obitelj, mlade i socijalnu politiku izvijestilo je kako je pristupilo izradi Nacionalnog programa za mlade za naredno sedmogodišnje razdoblje. S tim u vezi, u travnju je osnovana Radna skupina za izradu Nacrta prijedloga Nacionalnog programa za mlade koja se sastoji od predstavnika tijela državne uprave, udruga mladih i za mlade, znanstvenih i obrazovnih institucija te drugih dionika relevantnih za unaprjeđenje položaja mladih i podizanje kvalitete njihova života. Sukladno odluci predmetne Radne skupine, novi strateški dokument za mlade obuhvatit će sljedeća područja: Zapošljavanje i poduzetništvo, Obrazovanje i cjeloživotno učenje, Aktivno sudjelovanje mladih u društvu, Socijalna uključenost, Zdravlje i sport, Mladi u ruralnim područjima, Mladi i održivi razvoj zajednice, Kultura, Rad s mladima i Mladi u europskom i globalnom okruženju.  Trenutno Radna skupina radi u užim radnim tijelima čiji je zadatak formiranje konačnog prijedloga mjera za svako od definiranih strateških područja Nacionalnog programa, uz koordinaciju rada tijela od strane imenovanih koordinatora.  Povjerenstvo sastavljeno od koordinatora svih užih radnih tijela i predstavnika Ministarstva za demografiju, obitelj, mlade i socijalnu politiku oblikovat će konačni prijedlog Nacrta Nacionalnog programa.  Okvirni hodogram aktivnosti do upućivanja dokumenta na usvajanje Vladi RH je sljedeći:   * do 20. studenoga 2018. godine uža radna tijela izradit će prijedloge nacrta strateških područja * do 30. studenoga 2018. godine MDOMSP će izraditi uvod u Nacionalni program * do 20. prosinca 2018. godine Povjerenstvo će izraditi konačni prijedlog Nacrta Nacionalnog   programa   * do kraja ožujka 2019. godine – provedeno javno savjetovanja sa zainteresiranom javnošću,   nacrt dokumenta upućen na mišljenje svim nadležnim tijelima, izrađen završni nacrt dokumenta i upućen Vladi RH na usvajanje.  Nakon kraće rasprave, zaključeno je da se u dnevni red iduće sjednice Savjeta za mlade uvrsti točka dnevnog reda Nacionalni program za mlade – stanje i aktivnosti.  *Ad 5.)*  Predsjednica Savjeta za mlade, Tanja Herceg najavila je posljednju točku dnevnog reda i pozvala prisutne da iznesu svoje prijedloge za raspravu vezano uz strateško planiranje Savjeta za mlade.  Jednoglasno je odlučeno da će se provesti strateško planiranje.  Jednoglasno je odlučeno da će se u svrhu strateškog planiranja angažirati facilitator.  Članovi Savjeta će po pozivu potvrditi svoje sudjelovanje u procesu strateškog planiranja kako bi se sukladno broju prijavljenih članova osigurao adekvatan prostor i angažirao facilitator.  Budući da nije bilo dodatnih prijedloga za raspravu, predsjednica Savjeta za mlade, zahvalila je svima na sudjelovanju i završila sjednicu.  **Zapisnik sastavila**    **Emina Grd**  **Predsjednica Savjeta za mlade**  **Vlade Republike Hrvatske**  **Tanja Herceg**  KLASA: 230-02/13-03/5  URBROJ: 519-03-2-2-1/2-18-378  Zagreb, 31. listopada 2018. | |